|  |
| --- |
| **NOTĂ DE FUNDAMENTARE**  **la proiectul** **de modificare a unor Hotărâri ale Consiliului de administraţie al**  **Agenţiei Naţionale pentru Reglementare în Energetică** |
| **1. Denumirea autorului resonsabil de elaborarea proiectului actului normativ** |
| Agenția Națională pentru Reglementare în Energetică (ANRE) |
| **2. Condiţiile ce au impus elaborarea proiectului actului normativ** |
| Temeiul juridic de operare a modificărilor la unele Hotărâri ale Consiliului de administraţie al ANRE constituie art. 7 alin. (1) lit. k) și lit. q1) , art. 72 alin. (3) din Legea cu privire la gazele naturale nr. 108/2016 cu modificările ulterioare (Legea nr. 108/2016).  În conformitate cu art. 7 alin. (1) lit. q1) din Legea nr. 108/2016 „*Agenţia aprobă Codul reţelelor de gaze naturale şi actele normative de implementare a acestuia, elaborate de operatorul sistemului de transport (OST) şi monitorizează respectarea acestora*.*”*  La fel, potrivit art. 72 alin. (3) din Legea nr. 108/2016, cu modificările ulterioare operate prin Legea nr. 429/2023, „*Operatorul sistemului de transport poate oferi capacitate fermă condiționată*”. |
| 2.2. *Descrierea situaţiei actuale şi a problemelor care impun intervenţia, inclusiv a cadrului normativ aplicabil şi a deficienţelor/lacunelor normative*  Transformările recente din sectorul gazelor naturale al Republicii Moldova, accentuate de oprirea tranzitului gazelor naturale din Federația Rusă, marchează un punct de cotitură. Explorarea de rute alternative de aprovizionare cu gaze naturale, duce la necesitatea modificării cadrului normativ existent pentru a permite implementării de către OST a unor produse noi de capacitate, cum ar fi produsul de capacitatea condiționată, care deschide calea către reconfigurarea rutelor și pieței de gaze naturale.  Războiul adus de Federația Rusă în Ucraina a accentuat necesitatea Republicii Moldova de a diversifica sursele de aprovizionare cu gaze naturale și de a îmbunătăți oferta pentru capacitatea de transport pe teritoriul său. Această situație a stimulat căutarea de soluții viabile pentru a exploata mai eficient infrastructura existentă și pentru a deschide calea fluxurilor de gaze naturale din direcții netradiționale. Prin adaptarea legislației naționale, inclusiv introducerea produselor de capacitate condiționată, și alinierea la standardele europene, se propune consolidarea rolului OST, oferind o rută alternativă de transport a fluxurilor transfrontaliere de gaze naturale dinspre Sud către Nord și accesând noi piețe de aprovizionare. Aceste măsuri sunt esențiale pentru securitatea energetică a țării în contextul geopolitic actual.  Prin intervenția propusă se urmărește modificarea următoarelor acte normative:   1. *Codul rețelelor de gaze naturale, aprobat prin Hotărârea ANRE nr. 420/2019 (Codul rețelelor);* 2. *Regulamentul privind racordarea la reţelele de gaze naturale şi prestarea serviciilor de transport şi de distribuţie a gazelor naturale, aprobat prin Hotărârea ANRE nr. 112/2019 (Regulamentul privind racordarea).*   Astfel, a fost identificată necesitatea completării cadrului normativ național, care să permită în continuare realizarea obiectivelor prestabilite. Modificările propuse sunt unele din acțiunile imediat necesare pentru a avansa stadiul de implementare a obiectivelor enunțate - crearea unei piețe funcționale de gaze naturale și asigurarea existenței mecanismelor adiționale care să permită furnizorilor de a utiliza capacitățile existente ale rețelei de transport al gazelor naționale în scopul activității lor comerciale.  Problema principală identificată în contextul actual al sectorului gazelor naturale din Republica Moldova este necesitatea imperativă de adaptare și modernizare a infrastructurii și legislației pentru a răspunde cerințelor pieței. Aceasta implică în special introducerea și implementarea produselor de capacitate condiționată ca o soluție inovatoare pentru sporirea ratei de utilizare a rețelelor de transport al gazelor naturale și pentru a face față încetării tranzitului gazelor naturale din Federația Rusă spre Republica Moldova, precum și necesitatea de a consolida securitatea energetică și de a diversifica sursele de aprovizionare cu gaze naturale.  Utilizatorii de sistem care transportă gaze naturale prin coridorul Trans-balcanic, prin punctele de interconectare PI Căușeni – PI Grebeniki, vor avea posibilitatea să beneficieze de condiții avantajoase la transport al gazelor naturale, în condițiile stabilite de Codul rețelelor.  În contextul în care tranzitul gazelor naturale din Federația Rusă a fost întrerupt, Republica Moldova se vede nevoită să își reevalueze și să își optimizeze infrastructura rețelelor de transport pentru a răspunde nevoilor interne și pentru a explora posibilități de a deveni o rută de tranzit, inclusiv prin utilizarea în regim de revers a rutelor tradiționale. Această situație prezintă provocări semnificative, dar și oportunități valoroase pentru a avansa spre independența energetică și pentru a juca un rol mai activ în cooperarea regională.  Pentru a se poziționa ca un actor regional cheie în transportul gazelor naturale, SRL „Vestmoldtransgaz”, trebuie să ofere servicii de transport al gaze naturale atractive și competitive pentru potențialii utilizatori de sistem. În acest sens, produsul de capacitate condiționată pentru transportul gazelor naturale reprezintă o novație strategică menită să atragă și să satisfacă cerințele diversificate ale furnizorilor și traderilor din regiune. Introducerea acestui produs de capacitate subliniază angajamentul Republicii Moldova de a valorifica oportunitățile oferite de Coridorul vertical și Coridorul Sudic de gaze naturale, nu doar pentru a-și diversifica sursele ci și pentru a-și consolida poziția strategică în lanțul de aprovizionare regional cu gaze naturale.  Prin intervenția la cadrul de reglementare se stabilește un mecanism nou de alocare a capacității (capacitatea condiționată), și se creează posibilitatea pentru utilizatorii de sistem de a obține acces mai flexibil la capacitățile punctelor interconectare de intrare/ieșire transfrontaliere.  De menționat că un mecanism similar este deja implementat de mai mult timp in Ucraina (capacitatea cu restricții) pentru transportul gazelor naturale de la Sud spre Nord (în regim revers) pe coridorul Transbalcanic (PI Grebeniki – PI Ananiev – PI Alexeevca) către instalațiile de stocare a gazelor naturale din Bogorodceni (UA).  Efectele implementării produselor de capacitate condiționată:  - promovarea schimburilor transfrontaliere de gaze naturale și îmbunătățirea lichidității pe piețele de gaze;  - utilizarea eficientă și la nivel maxim a capacităților rețelelor de transport existente;  - asigurarea fluxurilor de transport regional prin sistemul de transport al gazelor naturale din Republica Moldova;  - diversificarea surselor de venit ale OST;  - facilitarea investițiilor în infrastructura de transport al gazelor naturale;  - promovarea fluxurilor de gaze naturale pe coridorul Transbalcanic spre direcția - instalațiile de stocare din Ucraina. |
| **3. Obiectivele urmărite şi soluţiile propuse** |
| *3.1. Principalele prevederi ale proiectului şi evidenţierea elementelor noi*   1. **Modificările propuse la Codul rețelelor de gaze naturale:**   În scopul sporirii utilizării capacităților rețelelor de transport ale Republicii Moldova ca parte componentă a Coridorului vertical de transport al gazelor naturale, OST asigură *capacitate condiționată* prin dreptul de a utiliza simultan capacitatea punctelor de interconectare de intrare și a punctelor de interconectare de ieșire de către utilizatorii de sistem.  Accesul la capacitate condiționată este oferit pentru produse de capacitate lunare, trimestriale, anuale, în funcție de capacitățile tehnice ale punctelor de interconectare de intrare / de ieșire ale OST.  OST asigură accesul la capacitatea condiționată la punctele interconectare de intrare / de ieșire pentru care Agenția a aprobat tarife pentru capacitatea condiționată. OST au obligația de a publica pe pagina sa web oficială listă punctelor de interconectare de intrare / ieșire la care este oferită capacitatea condiționată și tarifele aplicabile.  Tarifele pentru serviciul de transport al gazelor naturale pentru capacitate condiționată se calculează în baza Metodologiei de calculare, aprobare şi aplicare a tarifelor reglementate pentru serviciul de transport al gazelor naturale, aprobată prin [Hotărârea ANRE nr. 535/2019](lex:DEA520191122420). Condițiile de plată pentru capacitatea condiționată sunt stabilite în contractul pentru prestarea serviciilor de transport al gazelor naturale.  Pentru utilizarea capacității condiționate, utilizatorul de sistem rezervă capacitatea și depune o nominalizare / renominalizare a capacității condiționate.  Cantitățile de gaze naturale transportate în condițiile de utilizare a capacității condiționate nu sunt contabilizate de către OST în portofoliul de echilibrare al utilizatorului de sistem și nu sunt luate în considerare la calculul dezechilibrului său zilnic.  Utilizarea capacității condiționate este determinată de următoarele **condiții**:   1. capacitatea condiționată se oferă utilizatorilor de sistem exclusiv pentru transportul gazelor naturale din punctul de interconectare de intrare PI Căușeni către punctul de interconectare de ieșire PI Grebeniki; 2. capacitatea condiționată nu poate fi utilizată pentru transportul gazelor naturale în/din alte puncte de interconectare de intrare / ieșire, spre punctele de ieșire în rețelele de distribuție a gazelor naturale sau punctele de ieșire spre consumatorii instalațiile de utilizare ale cărora sunt racordate la rețeaua de transport al gazelor naturale; 3. produsul de capacitate trebuie sa fie pe bază lunară / trimestrială și/sau anuală, iar cantitatea totală rezervată trebuie să fie cel puțin egală cu 5 300 MWh/zi; 4. cantitatea de gaze naturale injectată în decursul zilei gaziere, la punctul de interconectare de intrare PI Căușeni trebuie să fie egală cu cantitatea de gaze naturale preluată la punctul de interconectare de ieșire PI Grebeniki; 5. lipsa accesului la punctul virtual de tranzacționare; 6. nominalizările/renominalizările pentru utilizarea capacității condiționate se confirmă de către OST, după confirmarea nominalizărilor/renominalizărilor utilizatorilor de sistem cărora li se contractează dreptul de utilizare a capacități ferme și întreruptibile; 7. gazele naturale sunt transportate în regim vamal de tranzit, în conformitate cu cerințele [Codului Vamal al Republicii](https://zakon.rada.gov.ua/laws/show/4495-17) Moldova, aprobat prin Legea nr. 95/2021.   Dacă în urma procesului de verificare/corelare a nominalizărilor/renominalizărilor cu OST adiacenți, rezultă că cantitățile confirmate de gaze naturale pentru capacitate condiționată la punctul de interconectare de intrare PI Căușeni diferă de cantitățile confirmate la punctul de interconectare de ieșire PI Grebeniki, OST reduce unilateral cantitățile confirmate la valoarea cea mai mică dintre cantități și informează utilizatorul de sistem și OST adiacent despre acest fapt.  OST are dreptul să întrerupă, total sau parțial, serviciul de transport dacă nu sunt întrunite condițiile de alocare a capacității condiționate.  La verificarea nominalizărilor/renominalizărilor, OST ține cont de prioritatea tipurilor de capacitate alocate utilizatorilor de sistem pentru perioada corespunzătoare (de la cea mai mare la cea mai mică prioritate):   1. capacitate fermă; 2. capacitate întreruptibilă; 3. capacitate condiționată. 4. **Modificări propuse la Regulamentul privind racordarea la rețelele de gaze naturale și prestarea serviciilor de transport și distribuție a gazelor naturale:**   Analizând aspectele practice ale punerii în aplicare a Regulamentului privind racordarea,  au fost identificate o serie de prevederi care necesită a fi modificate pentru a asigura implementarea normelor privind capacitatea condiționată, contractarea serviciilor de transport și de distribuție a gazelor naturale. La fel, în proiect se regăsesc condițiile în care se impune achitarea plății preventive de către furnizori la încheierea contractului pentru prestarea serviciului de distribuție a gazelor naturale. |
| *3.2. Opţiunile alternative analizate şi motivele pentru care acestea nu au fost luate în considerare*    Nu au fost analizate opțiuni alternative |
|  |
| **4. Analiza impactului de reglementare** |
| *4.1. Impactul asupra sectorului public*  Nu s-a identificat. |
| *4.2. Impactul financiar şi argumentarea costurilor estimative*  Pe termen lung ar putea fi reduse costurile pentru serviciul de transport al gazelor naturale. |
| *4.3. Impactul asupra sectorului privat*  Furnizorii, traderii internaționali pot beneficia de pe urma produsului de capacitate condiționată (PCC) prin utilizarea rețelei de transport din Republica Moldova pentru transportul gazelor naturale, în special în perioada de vară, când se formează stocuri de gaze naturale în instalațiile de stocare din țările vecine, ceea ce reprezintă un avantaj competitiv pentru SRL „Vestmoldtransgaz”, consolidându-și poziția ca jucător cheie în regiune.  Pe termen lung, PCC poate contribui la reducerea prețurilor la gaze naturale, prin creșterea competiției și eficienței pe piață. Mai mult, diversificarea surselor de aprovizionare și flexibilitatea crescută în transportul gazelor naturale cresc securitatea aprovizionării pentru consumatorii finali și nu în ultimul rând pot duce la reducerea tarifelor percepute de OST, ce are un efect direct asupra prețului final achitat de consumator. |
| *4.4. Impactul social*  Adițional dorim să punctăm că în situația în care produsul oferit de OST va avea succes și va crește nivelul de utilizare a rețelelor de transport al gazelor naturale, aceasta ar putea un efect benefic de reducere a tarifelor pentru serviciul de transport al gazelor naturale, și prin extensie reducerea prețului final achitat de consumatorii final de gaze naturale. |
|  |
| **5. Compatibilitatea proiectului actului normativ cu legislaţia UE**  Hotărârea transpune art. 32 alin. (1), din Regulamentul (UE) Nr. 2017/459 al Comisiei din 16 martie 2017 de stabilire a unui cod al rețelei privind mecanismele de alocare a capacității în sistemele de transport al gazelor şi de abrogare a Regulamentului (UE) nr.2013/984 publicat în Jurnalul Oficial al Uniunii Europene L 72/1 din 17 martie 2017, în varianta adaptată şi adoptată prin Decizia Nr.2018/06/PHLG-EnC al Grupului Permanent de Nivel Înalt al Comunităţii Energetice din 28 noiembrie 2018.  La proiectul de modificare al unor Hotărâri ale Consiliului de administrație al ANRE a fost elaborat Tabelul de concordanță cu legislația UE, în care se analizează comparativ gradul de transpunere a Regulamentelor UE în proiectul național.  Modificările propuse sunt operate la Codul rețelelor de gaze naturale aprobat prin Hotărârea ANRE nr. 420/2019 în care au fost transpuse: Regulamentul (UE) Nr.2015/703 al Comisiei Europene din 30 aprilie 2015 de stabilire a unui cod de reţea pentru normele privind interoperabilitatea şi schimbul de date, Regulamentul (UE) Nr.2017/459 al Comisiei din 16 martie 2017 de stabilire a unui cod al reţelei privind mecanismele de alocare a capacității în sistemele de transport al gazelor, Regulamentul (UE) Nr.2017/460 al Comisiei din 16 martie 2017 de stabilire a unui cod al reţelei privind structurile tarifare armonizate pentru transportul gazelor, Regulamentul (UE) Nr.312/2014 al Comisiei din 26 martie 2014 de stabilire a unui cod de reţea privind echilibrarea reţelelor de transport de gaz |
| **6. Avizarea şi consultarea publică a proiectului actului normativ** |
| Proiectul de modificare a unor Hotărâri ale Consiliului de administrație al ANRE (elaborat și prezentat Agenției de către OST) a fost supus consultărilor publice (prima consultare) la data de 7.03.2024.  În temeiul art. 32 alin. (7) din Legea nr. 100/2017 cu privire la actele normative, proiectul a fost remis repetat spre avizare şi consultare publică la data de 26.02.2025. Nota de fundamentare și proiectul sunt plasate pe pagina electronică a Agenției ([www.anre.md](http://www.anre.md), secțiunea Transparentă decizională / Proiecte supuse consultării publice) astfel, încât orice persoană interesată să poată prezenta propuneri și obiecții pe marginea lor.  În acest context, Agenția consultă proiectul cu Ministerul Energiei, Consiliul Concurenței, operatorul sistemului de transport (SRL „Vestmoldtransgaz”), titularii de licențe pentru furnizarea gazelor naturale și distribuția, Asociația Furnizorilor de Gaze Naturale din Republica Moldova ș.a.)  Obiecțiile și propunerile înaintate vor fi incluse în sinteza obiecțiilor și propunerilor. |
| **7. Concluziile expertizelor** |
| Concluziile expertizei Ministerului Justiției nr. **04/2-3987** sunt reflectate în sinteza obiecțiilor.  Avizul CNA nr. 06/2/5786: „*În procesul de promovare a proiectului, au fost respectate rigorile de asigurare a transparentei decizionale prevăzute de prevederile art. 8 lit. a)-d) al Legii nr. 239-XVI din 13.11.2008 privind transparenta în procesul decizional. Nota informativă a proiectului a fost întocmită cu întrunirea exigenţelor de tehnică legislativă prevăzute de prevederile art. 30 lit. a)-f) al Legii cu privire la actele normative nr. 100 din 22 decembrie 2017. Implementarea prevederilor propuse, poate contribui la realizarea interesului public vizat de proiect, fapt care nu este în detrimentul interesului public general (în sensul prevăzut de prevederile Legii integrității nr. 82 din 25 mai 2017)”.* |
| **8. Modul de încorporare a actului în cadrul normativ existent** |
| Opțiunea recomandată constă în operarea modificărilor la unele Hotărâri ale Consiliului de administrație al ANRE:   1. *Codul rețelelor de gaze naturale, aprobat prin Hotărârea ANRE nr. 420/2019;* 2. *Regulamentul privind racordarea la reţelele de gaze naturale şi prestarea serviciilor de transport şi de distribuţie a gazelor naturale, aprobat prin Hotărârea ANRE nr. 112 /2019.*   Se propune ca Hotărârea să intre în vigoare la data publicării în Monitorul Oficial având în vedere cererea și interesul din partea furnizorilor și traderilor internaționali pentru produsul de capacitate condiționată, dar și necesitatea aprobării de către ANRE a tarifelor pentru serviciul de transport al gazelor naturale pentru produsul respectiv. |
| **9. Măsurile necesare pentru implementarea prevederilor proiectului actului normativ** |
| După intrarea în vigoarea a Codului rețelelor de gaze naturale și Regulamentului privind racordarea la rețelele de gaze naturale și prestarea serviciilor de transport și de distribuție a gazelor naturale, ANRE va aproba modificări la Metodologia de calculare, aprobare și aplicare a tarifelor reglementate pentru serviciul de transport al gazelor naturale, aprobată prin Hotărârea ANRE nr. 535/20219.  Produsul de capacitate condiționată va fi oferit după probarea tarifelor respective de către ANRE în baza solicitării SRL „Vestmoldtransgaz”. |

**Veaceslav UNTILA**

**Director general**